福岡市

福岡係日本福岡縣嘅縣廳所在。喺人口上係日本第五嘅市，亦都係九州第一大。1972年成為政令指定都市。

從釜山坐高速船到呢度祇需要3個鐘，同時福岡市喺東京同中國上海嘅中間位置。正因為佢喺地理上接近朝鮮半島同中國，所以佢將自己嘅發展目標定位爲「亞洲國際城市」。

喺江戶幕府開始鎖國之前，今日福岡市內嘅博多係日本同亞洲各國貿易嘅門戶，因此家下經常用博多指代福岡。不過實際上，原先嘅福岡同博多係兩個唔同嘅城，福岡係喺江戶時代由黑田氏建立嘅。今日流過市中心嘅那珂川啱好劃開咗原先嘅福岡同博多，河西係福岡，佢作為福岡藩嘅領主城堡而發展，噉河東係博多，發展自商業市鎮。1889年福岡同博多合埋成立福岡市，不過從嗰時起市名嗌乜就好多人嘈，有啲人唔嗌福岡市，嗌博多市都有嘅，亦有人嗌做「福博市」。結果而家兩個名並用，比如火車站同海港都叫「博多」，而機場反而叫「福岡機場」。

家下博多區成咗福岡市嘅代表，比如JR喺福岡設嘅新幹綫站唔叫福岡站，叫博多站。

地理 

位於九州北部，佔弦月型嘅福岡平原大部分地方，面臨玄界灘、博多灣、今津灣。北面係博多灣北部嘅志賀島，佢同玄界灘之間有稱爲「海之中道」嘅連島沙洲，西面係糸島半島，半島之東就係市區。南面同西南面係脊振山區，同佐賀縣相接。喺各種大大細細嘅有人島入面，博多灣裏頭嘅能古島、市中心西面博多灣口附近玄界灘邊嘅玄界島、市中心西北面嘅小呂島都包咗喺市區入面。

福岡市同朝鮮半島之間隔住咗壹崎島、對馬島。佢係日本主要都市之中離朝鮮半島、中國等東亞大陸地方最近嘅都市，就直綫距離講，離東京都區部1100公里，離大阪市550公里，離韓國嘅釜山200公里，首爾550公里，離中國嘅上海900公里，離臺灣嘅臺北市1300公里。

氣候 
地形同洋流好複雜噉相互影響，全年氣候特徵分爲兩面，受太平洋影響時暖而多雨，冬天時就受日本海影響。年均温喺17℃左右，年均降水量大約1500到2000毫米。

夏天時最高温到36℃，對比九州其他地方，極端高溫唔多見。冬天時北面嘅玄界灘有對馬暖流流過，令平原部分嘅最低氣溫好少降到零下。吹冬季風時，日本海嘅影響令福岡市成日多雲。據日本氣象廳統計，年均降雪日係17日，每年都會變，不過相差唔大。

類:政令指定都市